Hans Christian Schmidt (V), 2024-10-09:
Tak for ordet.
Med lovforslaget foreslår regeringen en prisjustering af safetyafgiften.
Som reaktion på covid-19-pandemiens indvirkning på erhvervslivet blev der med sommer- og erhvervspakken fra den 4. juni 2021 afsat 60 mio. kr. til at justere en stigning i safetyafgiften frem mod 2025.
Aftalen dengang lød på en justering af safetyafgiftssatsen frem til og med den 1. januar 2025.
Jeg mener, at det var klogt, at vi tilbage i 2021 sikrede, at safetyafgiften under covid-19 blev holdt på et kunstigt lavt niveau, da luftfartsbranchen i meget høj grad var påvirket af lave passagertal, rejserestriktioner osv. og derfor havde brug for alle de hjælpepakker og -foranstaltninger og midlertidige lettelser, som vi kunne finde.
Dog betyder denne beslutning, at safetyafgiften ikke har været omkostningsdækkende i forhold til de udgifter, der er forbundet med Trafikstyrelsens tilsyn på luftfartsområdet, og dette har naturligvis medført, at der er opstået et underskud i safetyafgiftsordningen.
I den politiske aftale fra 2021 indgik det, at vi igen ville tilpasse og regulere safetyafgiften fra den 1. januar 2025, så underskuddet kunne indhentes.
Det var altså en aftale, vi lavede med hinanden, så vi vidste godt, at det her ville ske, og ordningen kan så komme tilbage i balance.
Denne afgiftsforhøjelse kan enten ske som en meget voldsom stigning fra den 1. januar 2025, og det er jo en af mulighederne, eller som en gradvis forhøjelse frem mod den 1. januar 2028.
Heldigvis har regeringen i den forbindelse vurderet, at det er mest hensigtsmæssigt med en gradvis forhøjelse af afgiftsniveauet, så afgiften ikke fra den ene dag til den anden stiger til mere end det dobbelte.
Vi har en forventning om, at passagergrundlaget i 2025 vil være tilbage på 2019-niveauet.
Derfor giver det også mening, at vi gradvis bevæger os tilbage mod det, der var den oprindelige hensigt med safetyafgiftsordningen, nemlig at der er balance mellem indtægter fra afgiften og omkostninger til Trafikstyrelsens tilsyn.
Og med afsæt i de nuværende forventninger til passagertal og omkostninger til Trafikstyrelsens tilsyn vurderer Transportministeriet altså, at underskuddet i safetyafgiftsordningen vil være udlignet inden for en 6-årig periode, og dermed taler vi jo så om 2030.
Herefter kan Folketinget vælge at tilpasse safetyafgiften igen, så den kun skal dække selve safetyafgiftsordningen, altså de udgifter, der er forbundet med den, men det må man jo beslutte til den tid.
Eksempelvis foreslås det at ændre de erstatningsansvarsgrænser, der er fastsat i luftfartsloven for luftfartsselskaberne i tilfælde af skader og lignende på passagerer, bagage og gods, og det er så nogle ting, der kommer til, altså oven i safetyafgiften.
Lad mig bare sige, efter at jeg selv har fået lov at være herinde i mange år, at vi jo laver de ændringer med jævne mellemrum, og de er mest af formel karakter og skal derfor blot implementeres i luftfartsloven.
Det tror jeg sådan set vi alle sammen vil være enige om ikke er noget at behandle her i salen, men sådan har det været indtil nu.
Yderligere foreslås det med forslaget at foretage andre mindre opdateringer, som blot har til formål at fremtidssikre og strømline luftfartsloven, hvilket jeg må sige at jeg synes er fornuftigt.
Venstre støtter lovforslaget.